Waarskuwings vir erge donderstorms, vloede uitgereikVloede Maandag in Durban. Foto: SAPD Die Suid-Afrikaanse Weerdiens het talle waarskuwings uitgereik waaronder erge donderstorms met sterk winde, swaar reënval en hael oor groot dele van die land. ŉ Waarskuwing vir swaar reën is Dinsdag uitgereik vir die hele Gauteng, die oostelike dele van die Vrystaat, suidelike dele van KwaZulu-Natal, suidoostelike dele van die Oos-Kaap en die suidelike en suidwestelike dele van die Wes-Kaap. Erge donderstorms kan in Noordwes oor Koster en Ventersdorp verwag word, waarna die stelsel in ŉ suidoostelike rigting kan beweeg. Die waarskuwing gaan gepaard met swaar reën in sekere dele van die provinsie wat tot Donderdagoggend kan voortduur. Die weerdiens het ook gewaarsku oor die moontlikheid van kitsvloede in Pretoria. In KwaZulu-Natal is ŉ waarskuwing uitgereik vir vloede in en om iLembe, eThekwini, Ugu, Sisonke/Harry Gwala, uMgungundlovu, uThungulu, uThukela en Amajuba. In die Oos-Kaap kan vloede langs die Wildekus en oostelike binneland verwag word. In die Wes-Kaap kan vloede in die Eden-distrik, Overberg-distrik, Kaapstad, Kaapse Wynland en suidelike gedeeltes van die Weskus voorkom. Johan Pieterse, woordvoerder van die Tshwane-nooddienste, het gesê die nooddienste in die stad is op ŉ hoë gereedheidsgrondslag geplaas. Hy het ŉ beroep op inwoners en besoekers gedoen om te alle tye versigtig te wees. Hy het motoriste gewaarsku om geen pad oor te steek wat in vloed is nie. Swaar sneeu, wat ontwrigting kan veroorsaak, kan voorkom in die noordoostelike dele van die Oos-Kaap, suidwestelike dele van KwaZulu-Natal en suidoostelike dele van die Oos-Kaap. Wayne Venter, weervoorspeller, het aan Maroela Media verduidelik die bibberweer kan aan ŉ afsnylaagweerstelsel toegeskryf word. ŉ Afsnylaag is ŉ sterk laagdrukstelsel, wat tussen twee hoogdrukstelsels afgeknyp en aanhoudend met vogtige lug aangejaag word. Die stelsel begin teen Woensdag uit die land te beweeg en afgesien van die Wes-Kaap, sal temperature Donderdag eers weer begin styg.